<classify> WAKAZI wa Kijiji cha Ussoke Mlimani wilayani Urambo wamempongeza Rais John Magufuli na serikali yake kwa kuwajengea Kituo cha Afya katika Kata yao ya Uyumbu ambacho kitasaidia kupunguza vifo katika eneo hilo.Hatua hiyo itasaidia kupunguza vifo vya wakazi wa eneo hilo ambavyo vilikuwa vikitokana na uhitaji wa kuongezewa damu baada ya kuchelewa kupata huduma. Mwenyekiti wa Kamati ya Ujenzi wa Kituo cha Afya cha Ussoke Mlimani Godfrey Muyango alitoa pongezi hiyo kwa niaba ya wanakijiji wenzake wakati wa mahojiano na mwandishi wa habari hizi.Alisema wanakijiji wa Ussoke Mlimani na vijiji vingine vya Kata ya Uyumbu wanasubiri huduma za kituo hicho ili kianze kupunguzia gharama za matibabu walizokuwa wakitumia katika zahanati binafsi na wakati mwingine kusafiri zaidi ya kilomita 10 kufuata matibabu katika Kituo cha Afya ya Ussoke Stesheni. Naye Mkazi wa Ussoke Mlimani Masoud Jumanne alisema Serikali ya Awamu ya Tano ya Jamhuri ya Muungano wa Tanzania chini ya Rais Magufuli imeandika historia kwao ambayo haitafutika katika mioyo yao.Alisema ujenzi wa Kituo cha Afya cha Kata katika eneo la Ussoke Mlimani ilikuwa ni kusudio la siku nyingi ambalo lilishindwa kutekelezwa lakini katika uongozi wa Awamu ya Tano ndoto ya wanakijiji wa Ussoke Mlimani kupata Kituo cha Afya imetimia. Jumanne aliwataka Watanzania waendelee kumuombea kwa Mungu rais na wasaidizi wake ili ndoto yake ya kutaka Watanzania wafaidi matunda ya nchi yao inaendelea kutimia.Kwa upande wake, Mganga Mkuu wa Halmashauri ya Wilaya ya Urambo DMO, Dk Paul Swakala alisema Kituo cha Afya Ussoke Mlimani kinajengwa kwa kutumia Sh milioni 400 zilizotolewa na Serikali. Alisema hadi hivi sasa asilimia 80 kazi za ujenzi zimekamilika na kazi zilizobaki ni kumalizia shughuli ndogo ndogo.Dk Swakala aliongeza kuwa kituo hicho kitakuwa wodi ya wanawake wajawazito, wanawake, watoto na wanaume, chumba cha upasuaji na Jengo la Wagonjwa wa Nje OPD. Alisema jengo la OPD litakuwa na sehemu ya maabara, duka la dawa na chumba cha meno.Dk Swakala alisema mara baada ya kukamilika kitakuwa na uwezo wa kulaza wagonjwa 24 na kutibu wagonjwa wa nje 100. Alitaja vijiji vitakavyonufaika na kituo hicho ni pamoja na vya Kata ya Ugala, Uyumbu na baadhi ya Wilaya ya Uyui sehemu ya Ndono. Dk Swakala alisema kituo hicho kinatarajiwa kukamilika Aprili, mwaka huu.  <topic>: KITAIFA 